SKRIFTLIG FORESPØRGSEL E-1153/03

af Ilda Figueiredo (GUE/NGL) til Kommissionen

(1. april 2003)

Om: Om Forest Focus-programmet og foranstaltningerne til forebyggelse af skovbrande

Rådet har allerede godkendt forordningen om Forest Focus-programmet til overvågning af skove. Den udtalelse, som Europa-Parlamentet på sit plenarmøde i februar vedtog om denne forordning, lagde ganske megen vægt på, at man i den nye forordning fortsatte de foranstaltninger til forebyggelse af skovbrande, som var indeholdt i forordning (EØF) 2158/1992(1). Disse foranstaltninger, som altid har haft for få midler til rådighed, bidrog til at bekæmpe svøben af skovbrande i forskellige højrisikolande og -regioner, ikke mindst i Portugal. Man skal holde sig for øje, at mens Nordeuropa er mest ramt af forurening, så er skovbrande en plage, der hører Syden til.

Der skal også erindres om, at de forebyggende foranstaltninger, der var med i forordning (EØF) 2158/1992, indeholder aktioner, som ikke er dækket af forordning (EF) 1257/1999(2) om støtte til udvikling af landdistrikterne, som også har andre målsætninger vedrørende skove og skovbrug. I mit indlæg på plenarmødet erindrede jeg om, at dersom man ikke medtog disse forebyggende foranstaltninger i denne forordning, ville det betyde, at der bliver færre penge til at forebygge brande med, og bringe en række igangværende projekter i fare, som allerede har bevist nytten af EU-intervention. Således er der i nærværende forordning ikke blot utilstrækkelige bevillinger, men de er tilmed lavere end bevillingerne til de eksisterende foranstaltninger under forordning (EØF) 2158/1992, især de foranstaltninger til forebyggelse af skovbrande, der vedrører bevidstgørelseskampagner og uddannelse af personel. Det går ud over forordningens finansiering gennem udvikling af landdistrikterne, når man tager i betragtning, at de midler, der sikrede dens finansiering, ikke vil blive overført. Derved bliver fællesskabets bekæmpelse af de hærgende skovbrande bragt i fare, og det betyder ét skidt tilbage for den effektive beskyttelse af skovene.

I denne forbindelse er mit spørgsmål, hvilke korrigerende initiativer Kommissionen agter at tage i forhold til den aktuelle forordning, så der kan sikres en videreførelse af foranstaltningerne i den tidligere forordning (EØF) 2158/1992, i det mindste indtil udløbet af de nuværende finansielle overslag, så det sikres, at forordningen bidrager til en effektiv beskyttelse af skovene? Mener Kommissionen ikke, i betragtning af skovbrandsplagens omfang og de dermed forbundne risici for EU's rige naturarv, at de afsatte bevillinger er utilstrækkelige?

(1) EFT L 217 af 31.7.1992, s. 3.

(2) EFT L 160 af 26.6.1999, s. 80.

Svar afgivet på Kommissionens vegne af Margot Wallström

(15. maj 2003)

Kommissionen har erkendt, at luftforurening og skovbrande, sidstnævnte særlig i Sydeuropa, kan gøre alvorlig skade på skovene. Fællesskabet har støttet medlemsstaternes overvågning og beskyttelse af skovene mod forurening og brand gennem to rådsforordninger, nemlig forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening(1) og forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande. De udløb begge den 31. december 2002. Derudover har skovbrandsforebyggende foranstaltninger kunnet få støtte via tiltag til landdistriktsudvikling under Rådets forordning (EF) nr. 1257/1999 af 17. maj 1999 om støtte til udvikling af landdistrikter fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger. De fleste sydlige medlemsstater og disses regioner har da også indført sådanne tiltag i deres planer for udvikling af landdistrikterne for perioden 2000 til 2006.

I 2002 foreslog Kommissionen Forest Focus-ordningen, en forordning om overvågning af Fællesskabets skove og disses samspil med miljøet(2). Formålet er at indføre en ny fællesskabsordning for overvågning af skovene og disses samspil med miljøet for at beskytte Fællesskabets skove. Ordningen vil bygge videre på de to førstnævnte forordningers resultater, hvad angår overvågning af luftforureningens og skovbrandenes påvirkning af skovenes økosystemer, og derudover vil den indeholde nye elementer med det formål at vurdere skovøkosystemernes situation i en bredere sammenhæng. Efter forslaget skal medlemsstaternes overvågningsaktiviteter, herunder navnlig dataindsamling, undersøgelser, forsøg og demonstrationsprojekter, gennemføres som led i flerårige nationale programmer. Forslaget tilrettelægger en flerårig ramme, der i første omgang omfatter seks år, 2003 til 2008.

Forslaget omfattede ikke brandforebyggende foranstaltninger, fordi de fleste af regionerne i de sydlige medlemsstater har indsat sådanne tiltag i deres planer for landdistriktsudvikling. Derimod indeholder det andre foranstaltninger over for skovbrande, nemlig overvågning af skovbrande og disses følgevirkninger for skovene, undersøgelser af brandenes virkninger for skovøkosystemet, samt integrerede projekter og demonstrationsprojekter, som kan bidrage til en bedre forebyggelse af skovbrande og beskyttelse af økosystemet. En del af budgettet er blevet øremærket til disse foranstaltninger, som kan iværksættes i de sydlige medlemsstater (1,5 til 1,7 mio. EUR om året). Foranstaltninger af denne art kan ikke få støtte efter forordningen om udvikling af landdistrikter, og Fællesskabet løber dermed ingen risiko for at skulle medfinansiere en foranstaltning over to forskellige finansieringsinstrumenter. Fællesskabet vil altså fortsat støtte de enkelte landes skovbeskyttelsespolitik økonomisk via både Rådets forordning (EF) nr. 1257/1999 og Forest Focus.

Den 4. marts 2003 nåede Rådet til politisk enighed om en fælles holdning til Forest Focus. Denne fælles holdning vil tilgå Europa-Parlamentet til anden behandling efter den fælles beslutningsprocedure.

(1) EFT L 326 af 21.11.1986.

(2) EFT C 20 E af 28.1.2003.